Oʻzbekiston pochta markalari roʻyxati (1994). Oʻzbekistonnig 1994-yilgi pochta markalari Oʻzbekistonda amalda boʻlgan pochta aloqasi toʻlov belgisi hisoblanib, ular 1994-yilda „Oʻzbekiston pochtasi“ konserni tomonidan sotuvga chiqarilgandir. 1994-yilda „Tennis. Prezident kubogi“, „Bahouddin Naqshband tavalludining 675 yilligi“, „Oʻzbekiston respublikasi mustaqilligining 3 yilligi“ turkumsiz markalari va „Muhammad Taragay Ulugʻbek tavalludining 600 yilligi“ turkum pochta markalari chiqarilgan. „Tennis. Prezident kubogi“ markasi. „Tennis. Prezident kubogi“ blokli markasi Oʻzbekistonda yoʻlga qoʻyilgan tennis boʻyicha Prezident kubogi bahslariga bagʻishlangan ilk marka. Markaning oʻzida Prezident kubogi emblemasi, blok maydonida esa raketka ushlab turgan tennischi tasvirlangan. „Gerb“ standart pochta markasi. „Gerb“ standart pochta markasida bir rangda Oʻzbekiston gerbi tasvirlangan boʻlib, gerbning atrofi naqshlar bilan bezatilgan. Ushbu marka ofset usulida bosilgan, perforatsiyasi taroqsimon. „Bahouddin Naqshband tavalludining 675 yilligi“ markasi. „Bahouddin Naqshband tavalludining 675 yilligi“ markasi kuponli marka hisoblanadi. Markaning oʻzida Buxoro shahridagi Bahouddin Naqshband yodgorlik majmuasi hududida joylashgan Abdulazizxon xonaqohi tasvirlangan. Marka kuponida oʻzbek va ingliz tillarida „Bahouddin Naqshband tavalludining 675 yilligi“ deb yozilgan. „Amir Temur yodgorligi. Toshkent“ markasi. „Amir Temur yodgorligi. Toshkent“ deb nomlangan markada Toshkentdagi Amir Temur haykali tasvirlangan. Ushbu marka Oʻzbekiston respublikasi mustaqilligining 3 yilligiga bagʻishlangan. „Muhammad Taragay Ulugʻbek tavalludining 600 yilligi“ turkumi. „Muhammad Taragay Ulugʻbek tavalludining 600 yilligi“ pochta markalari turkumida astronom, davlat arbobi Mirzo Ulugʻbek (1394–1449) portreti, u qurdirgan madrasalar, rasadxona hamda Mirzo Ulugʻbekning Toshkentdagi haykali tasvirlangan. Ushbu markalar bir necha ranglarda ishlangan, Ofset usulida bosilgan. Bir varaqdagi markalar soni 36 ta.